תצפית נוף צופר

ממוזער
תצפית נוף צופר היא נקודת תצפית פנורמית השוכנת על גבעת הר צופר בערבה התיכונה, בסמוך לכביש 90 ומצפון למושב צופר. התצפית נחנכה ביולי 2024 ונפתחה למבקרים ללא תשלום, והיא מהווה מוקד עצירה למטיילים ולנוסעים בכביש הערבה בדרכם לאילת.

רקע והקמה
היוזמה להקמת התצפית הייתה של ששון אליאס, ממקימי מושב צופר, שביקש להקים במקום תצפית לרווחת הקהילה, המטיילים והמבקרים בערבה. הקמת המצפה החלה בשנת 2021 כחלק מחגיגות ה־40 למושב צופר, ונמשכה כשלוש שנים בשיתוף מועצה אזורית הערבה התיכונה, רשות ניקוז ונחלים ערבה, תושבי המושב וחניכי מכינת צופר.
טקס חנוכת התצפית, שתוכנן להתקיים בחודש מאי 2024, נדחה בעקבות נפילתם של שלושה מבני המושב במהלך מלחמת חרבות ברזל בעזה: סמ"ר עידו אפל ז"ל, סמ"ר גלי שקותאי ז"ל וסמ"ר רואי אליאס ז"ל. לבסוף נחנכה התצפית לאחר דחייה של כשלושה חודשים.

במסגרת עבודות הפיתוח הוסדר שביל גישה מעגלי להולכי רגל באורך של כקילומטר, המתוחם באבנים מקומיות. בנקודת התצפית הוצב סלע קונגלומרט במשקל כ־15 טון, ונאספו אבני חול נוביות בצבעי אש ואבני צור מאזור הסמוך למושב. כמו כן הובאו סלעים מדרום הר חברון שהוצבו בצורת חצי גורן.

באתר הוקמו ארבע פינות ישיבה יצוקות בטון ושולחנות עם הטבעות קרמיקה צבעוניות. מעליהם הותקנו שמשיות הצללה עגולות מברזל, המעוטרות בהדמיה של עצי שיטה. במקום הוצבו גם דמויות אדם עשויות ברזל, וכן שלטי הכוונה והסבר על תולדות מושב צופר.

 הנוף הנשקף מהתצפית 
מהתצפית נשקף נוף פנורמי של הערבה המדברית, מושב צופר ושטחי החקלאות שלו, בקעת הערבה ממזרח ומצפון, מצוק הצינים ממערב והגבול עם ירדן. ניתן לצפות גם לעבר "מובלעת צופר" ההיסטורית – שטח חקלאי בריבונות ירדנית שעובד על ידי תושבי צופר במשך 36 שנים במסגרת הסכם השלום בין ישראל לירדן, ונמסר לירדן בשנת 2020 עם תום תקופת החכירה.

מאיר צור, ראש המועצה אזורית הערבה התיכונה, אמר בטקס כי התצפית משמשת תזכורת לבני המושב שנפלו, ומסמלת גם את המשך צמיחתו של היישוב.

קישורים חיצוניים



 הערות שוליים 

קטגוריה:צופר (מושב)
קטגוריה:ישראל: נקודות תצפית
קטגוריה:אנדרטאות לזכר חללי מערכות ישראל
קטגוריה:אנדרטאות מלחמת חרבות ברזל
קטגוריה:אנדרטאות לחללים באירועים בודדים